**Porunca iubirii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu-mi mărgini cărările cu flori

De nu-ţi sunt de-ajuns aceste ore

Când printre gene vraja mi-o strecori

Şi clipele devin multicolore.

Nu-mi pune la picioare clopoţei

Să-mi poţi urma îndeaproape visul

De n-ai văzut dorința-n ochii mei...

Încă miroase-a veşnicie scrisul,

Poemul ce ne-ncape de atunci

Când nu eram destinul tău, iubite,

Ci încălcăm o mie de porunci

Ca două fiare aspre, ne-mblânzite.

- Pe-aleea noastră înfloresc castani,

Iar timpul curge-ncet printre petale,

Îmi amintesc, iubito, primii ani,

Cât am visat că vei găsi o cale

Să poți ajunge până în fiord,

Acolo unde-adie pentru tine

Un vânt primăvăratic dinspre nord,

Să mă ascund în trupul tău de mine.

Doar unei legi să-i fim mereu fideli,

Iubirea fie unica poruncă,

De îngerii ne-or șterge din greșeli

O să te port pe brațe ca pe-o pruncă.

Liliana Trif Ioan Grigoraș